SAVJETI IZ PRVE RUKE 

PRIJE FAKULTETA:


· ako još uvijek ne znate što biste upisali, važno je uočiti koji nam predmeti dobro idu pa na web stranicama fakulteta analizirati koji predmeti ulaze u pojedini semestar i u skladu s time odabrati studij

· Matura se sastoji od 3 dijela: 
1) i najvažniji – odluči što želiš upisati
2) nabavi dobru literaturu
3) kada učite, ne činite to samo za maturu, već i kao pripremu za fakultet

· prijavili ili ne prijavili dom, pogledajte si i ponude za stanove

· knjiga „24 lekcije“ je najbolji odabir za pripremu prirodoslovnih predmeta (prirodoslovne predmete uvijek treba ranije pripremati, dok se one ostale, npr. društvene, ostavlja za kraj da se ne zaboravi sva ta silna teorija)

· većina zadataka na maturi je“ šablona“
· pripreme za maturu su dobre da vidite koliko zapravo ne znate
· matura i ocjene su, bez obzira na sve, izuzetno bitne, jer jedan vas bod može pomaknuti za 10 do 20 mjesta na listi
· ako namjeravate upisati FER, onda najviše radite na matematici, koja nosi 40% i fizici, koja čini 36% tvojih bodova


TIJEKOM FAKULTETA:
· sve što možete kolokvirati, dajte kolokvirati (ali neki fakulteti nemaju kolokvije – npr. FER funkcionira tako da pred kraj semestra 2 tjedna nemaju predavanja jer tada polažu ispite)
· ravnomjerno, redovito i organizirano učenje – za jedan kolokvij potrebno je pripremiti i  nekoliko stotina stranica
· kada postavljate prioritete u učenju, pogledajte koji predmeti uvjetuju sljedeću godinu i na njih se  fokusirajte, jer samo jedan nepoloženi glavni predmet znači pad godine
· ako se želite prebaciti s jednog fakulteta na drugi onda pazite na program da vam godine budu usklađene, jer postoje različiti programi (npr. Bolonjski 3+2 godine, integrirani 5 godina – nema prebacivanja)
· u Bolonjskom programu (3+2) preddiplomski je zahtjevniji od diplomskog 
· na nekim fakultetima (npr. Medicinski i Arhitektonski fakultetu Zagrebu, Umjetnička akademija u Osijeku) najveći značaj pri bodovanju ima prijamni ispit, koji traži „thinking outside the box“ i nije nalik državnoj maturi
· studenske ustanove osiguravaju povoljne i cjelovite obroke
· perspektivno je upisati prirodoslovne fakultete, kao npr. Strojarski u Zagrebu, jer razvijene zemlje vape za takvom radnom snagom 
· Filozofski fakultet u Zagrebu, kojeg većina obično upiše kada ne zna što želi, ima:
1) test intelektualne sposobnosti koji zahtjeva dobru opću kulturu
2) većina predmeta (osim psihologije i sociologije) su dvosmjerni – potrebno je osim željenog predmeta odabrati još jedan i oba morate istovremeno položiti da biste prošli godinu
3) postoje apsolventske godine koje su fokusirane na uklanjanje eventualnih zaostataka i ne uključuju predavanja
4) ako studiraš jezik koji nije svjetski (npr. slovački, češki) ideš na terensku nastavu, tj. „izlete“
5) znati strani jezik i studirati strani jezik su dva sasvim različita pojma
6) Studentski centar u Zagrebu ima svoju školu stranih jezika pa ih ondje možete usavršavati
7) studirate li neki jezik, prilagodite mu svoju svakodnevnicu (npr. postavite si Facebook profil na tom jeziku)
8) neka vas ne frustrira ako netko priča npr. 3 puta tečnije od vas jezik kojeg studirate, jer obično oni, koji studiraju jezik za kojeg prije studija nisu znali ni riječi, postanu najbolji studenti na fakultetu
· upiši se na neku izvannastavnu aktivnost – neprocjenjiva iskustva
· društveni život u Zagrebu: raznovrsna glazba po javnim lokalima, ali noćni je život skup
· Filozofski fakultet u Osijeku nema prijamni ispit, ali ima uži izbor predmeta u odnosu na onaj u Zagrebu
· na Veleučilištu u Požegi je pristupačnija razmjena studenata zbog malog broja studenata - dovoljna  je samo volja i hrabrost
· postoji i Geodetski fakultet u Splitu, ali za diplomski ćete se morati prebaciti u Zagreb, a to je gotovo nemoguće


GDJE STANOVATI?

Postati student često znači i promijeniti mjesto stanovanja. Ako nismo sreće da nas u stranom gradu čeka nama poznata kućna adresa, onda nam se nude dvije opcije: uzbudljivi studentski dom ili udobni stan.
Studentski domovi (Dom na Savi u Zagrebu je najpopularniji) su najjeftiniji i najjednostavniji smještaj kojeg si možete omogućiti. Dijele se na tri kategorije s time da je treća najjeftinija i najlošija, a prva najskuplja i najraskošnija. Prednosti su što se u domovima uvijek nešto događa, što smo okruženi zabavnim i otkačenim vršnjacima, no mane su buka koja nekada zna pretjerati (tipa kada vam neki „luđak na gitari“ u 3 ujutro pjeva „Anicu kninsku kraljicu“) ili dijeljenje WC –a  s mnogo cimera koji ti možda ni ne pašu. Cijene domova su od 100 do 600 kn.
„Sve zavisi kako se postaviš i koju ekipu dobiješ“, konačni je zaključak da uz manje financijske mogućnosti i dovoljno truda i motivacije, dom i nije tako loša opcija. Ako vas još zabrinjava nedostatak tišine tijekom učenja, uvijek se možete učlaniti u smirenu knjižnicu.
Iznajmljeni stan, s druge strane, pruža veću privatnost i potreban mir, ali to onda i zahtjeva svoju cijenu koja se kreće od 100 eura mjesečno + režije. A ako vas već interesira, pogledajte energetske certifikate zgrada, tako da uz što višu, kao npr. A klasu, imate minimalne režije.
